Griezmann hidupkan peluang Barca
ANTOINE Griezmann menjawab kritiknya dengan penuh gaya semalam dengan menjaringkan gol sensasi ketika Barcelona mengalahkan Villarreal 4-1 untuk mengekalkan harapan gelaran La Liga Sepanyol mereka yang pudar. Setelah dimalukan apabila dibawa masuk pada minit ke-90 menentang bekas kelabnya Atletico Madrid, Griezmann kembali dalam kesebelasan utama di La Ceramica dan membalas kepercayaan itu dengan gol yang menakjubkan, setelah menerima hantaran daripada Lionel Messi. “Itu adalah jenis gol yang hanya dapat dijaringkan oleh pemain hebat,” kata jurulatih Barcelona, ​​Quique Setien. “Dia bermain dalam perlawanan yang luar biasa.” Messi juga mencipta gol untuk Luis Suarez setelah Gerard Moreno membatalkan gol sendiri Pau Torres yang meletakkan Barca di depan. Ansu Fati kemudian menambah gol keempat pada lewat permainan. Kemenangan yang mengagumkan untuk pasukan Setien mengurangkan jurang kembali ke empat mata di belakang Real Madrid, yang sebelumnya mencatatkan kemenangan 1-0 ke atas Athletic Bilbao di San Mames, dengan sepakan penalti Sergio Ramos terbukti menjadi perbezaan. Prestasi lasak Madrid, dan kemenangan ketiga 1-0 berturut-turut mereka, menawarkan perbezaan dengan pesta gol Barcelona yang pastinya lebih mudah di lihat dengan mata tetapi turut memberi petunjuk ke atas perlumbaan gelaran. Perlawanan penarik, penuh dengan peluang untuk kedua-dua belah pasukan, menunjukkan Messi, Suarez dan Griezmann berada pada prestasi terbaik mereka namun sekali lagi bahagian pertahanan dengan mudah dibolosi oleh Villarreal, yang mungkin boleh menjaringkan lebih banyak gol. Disiplin dan organisasi Madrid menjadikan mereka pilihan utama dengan baki empat perlawanan lagi. “Kami memerlukan perlawanan ini beberapa waktu lalu,” akui Setien. “Kami harus terus menambah mata dan kami akan lihat apa yang akan terjadi.” Griezmann mengalami saat paling rendah beliau sejak menyertai Barcelona pada hari Rabu ketika seri menentang Atletico tetapi ini adalah tindak balas yang sempurna. Dia meraikan jaringannya dengan berkongsi pelukan hangat dengan Messi.Villarreal kelihatan seperti lawan yang sukar setelah memenangi lima dari enam perlawanan sejak liga disambung semula, rentak yang menyaksaikan mereka berada semakin hampir dengan kedudukan empat pasukan teratas.Kekalahan ini meninggalkan mereka tiga mata di belakang Sevilla, yang menentang Eibar pada hari Selasa. – AFP 
See author's posts
